Sebastian al jere convint che bielzà il so vivi al jere rivât insom de stradele e e jere ancje la ore di fâ un rindicont. Montant tal so saret si comodà la cuvierte di viaç tes gjambis. Dantji une lizere tirade aes redinis, la cjavale e partì cun ande di siore, come timp indaûr lu faseve Albe.
Intun lamp, al riviodè secuencis de sô esistence. So pari i veve regalât il saret gnûf di screi in chê lontane zornade che al deventave maiôr. Il zovin nol podeve crodi tal viodilu, cundiplui lu compagnave une cjavale zovenute che lu cjalà molant une lungje sgagnide. Si svicinâ, jê e sbassà il cjâf: – ti clamarai Albe – i veve dit cjarinantle.
Al ricuardave la vôs de mari disintji:
– Sâstu che no mi visi se tal vevi za dit, che a penis nassût il gno lat ti colave mâl, tu mi murivis di fam. Di bot ti meterin sore un fogaron, tu jeris deventât paonaç, gracie a Diu tu tornaris a dâ di ca vaint come un scoreât. Daspò mi consearin dai bevarons di cereâi, ti ai cressût cun lôr, gjo.
Si ricuardave ancje che di fantat, cuant che al partive cul saret, sô mari, cun bocje di ridi, i diseve:
– Bastianut, vâstu a cjatâ la morose?
– Si mari.
– Benedet, mi plasarès tant cognossile, tu me puartarâs, nomo?
– Si mari.
Une lizere scjocade cui dêts e Albe e partive, lant viers i magrets arits e salvadis, li si sintive in plene libertât, si sintive lui… e la morose, no je mai rivade.
L’inesorabil pas dal timp e la particolâr filosofie di vite di Sebastian lu forin lassant bessôl, slontanantlu des personis e des robis. La int dal paîs lu viodeve dispès lâ e tornâ cul saret e la cjavale. Al faseve simpri la stesse strade. Al sintive chei lûcs come ca fossin il so puest tal mont. Alì la solitudin no i pesave, i plaseve sintî i rumôrs de nature.
Sebastian al tornà a comodâsi la cuvierte di viaç tes gjambis, il burlaç daûr des monts si slontanave. Dilunc vie al sintì i prins frêts, une brise frescje di tramontane i rivà aduès a l’om che al sintì un sgrisul e un improvîs colament, si inglimuçâ dentri dal gjacheton sfodrât. La cjavale, sintint il rilassament des redinis no si fermà. Lu fasè dome une volte rivade insom de stradele.
di Galliano di Buenos Aires
fur_Latn fur_Latn fur_Latn fur_Latn fur_Latn fur_Latn scn_Latn fur_Latn scn_Latn fur_Latn fur_Latn fur_Latn scn_Latn